b'\n_START_ARTICLE_\nKazimieras Oleka\n_START_SECTION_\nBiografija\n_START_PARAGRAPH_\nBaig\xc4\x97 pradin\xc4\x99 mokykl\xc4\x85 Pilvi\xc5\xa1kiuose, v\xc4\x97liau mok\xc4\x97si Marijampol\xc4\x97s gimnazijoje, Sein\xc5\xb3 kunig\xc5\xb3 seminarijoje, Liepojos gimnazijoje, Tartu universitete. Dar b\xc5\xabdamas studentu, 1905 m. dalyvavo Did\xc5\xbeiajame Vilniaus Seime, suformavusiame Lietuvos reikalavim\xc4\x85 tur\xc4\x97ti autonomij\xc4\x85 Rusijos imperijos sud\xc4\x97tyje. 1907 m. baig\xc4\x99s Maskvos universiteto Teis\xc4\x97s fakultet\xc4\x85, dirbo Kauno apygardos teisme teismo nariu ir d\xc4\x97st\xc4\x97 lotyn\xc5\xb3 kalb\xc4\x85 \xe2\x80\x9eSaul\xc4\x97s\xe2\x80\x9c progimnazijoje. Pirmojo pasaulinio karo metais pasitrauk\xc4\x97 \xc4\xaf Maskv\xc4\x85._NEWLINE_1918 m. gr\xc4\xaf\xc5\xbeo \xc4\xaf Lietuv\xc4\x85 ir t\xc5\xb3 pa\xc4\x8di\xc5\xb3 met\xc5\xb3 pabaigoje i\xc5\xa1rinktas \xc4\xaf Kauno miesto taryb\xc4\x85.  Jo iniciatyva centrin\xc4\x97 laikinosios sostin\xc4\x97s gatv\xc4\x97 vietoj Kaiser-Wilhelm-Strasse pavadinta Laisv\xc4\x97s al\xc4\x97ja. 1919\xe2\x80\x931921 m. dirbo Kauno teismo taikos teis\xc4\x97ju ir vyresniuoju notaru. 1921 m. paskirtas Centralinio valstyb\xc4\x97s archyvo pirmuoju direktoriumi._NEWLINE_Du kartus (1922 m. vasario 2 d. \xe2\x80\x93 1923 m. vasario 23 d. ir 1923 m. vasario 23 d. \xe2\x80\x93 1923 m. bir\xc5\xbeelio 29 d.) Ernesto Galvanausko vadovaujamose vyriausyb\xc4\x97se buvo vidaus reikal\xc5\xb3 ministras. Krik\xc5\xa1\xc4\x8dioni\xc5\xb3 demokrat\xc5\xb3 partijos narys, i\xc5\xa1rinktas atstovu \xc4\xaf Pirm\xc4\x85j\xc4\xaf ir Antr\xc4\x85j\xc4\xaf Seimus. _NEWLINE_1923\xe2\x80\x931926 m. \xc5\xbdem\xc4\x97s \xc5\xabkio ministerijos juriskonsultas, tuo pat metu dirbo advokat\xc5\xabroje. Kauno \xe2\x80\x9eParamos\xe2\x80\x9c kooperatyvo valdybos pirmininkas. 1944 m. pasitrauk\xc4\x97 \xc4\xaf Vokietij\xc4\x85, kur ir mir\xc4\x97. Jo asmeninis archyvas saugomas Vokietijos Lietuvi\xc5\xb3 kult\xc5\xabros archyve Hiutenfelde.'